Buurtwag bal sy vuis | News24
Buurtwag bal sy vuis
KIMBERLEY gaan sy vuis nog sterker teen misdaad bal met die stigting van ’n oorkoepelende buurtwag-stelsel.
Buurtwagte bestaan reeds in verskeie woonbuurte.
Die stigting van die oorkoepelende stelsel sal verseker dat die buurtwagte meer gekoördineerd te werk sal kan gaan, en dat dit uitgebrei word na die hele stad.
Linja van Wyk van die Facebook-groep Saam Staan Kimberley en ondervoorsitter van die gemeenskapspolisiëringsforum, sê AfriForum gaan die Kimberley-buurtwag geldelik bystaan met onder meer die voorsiening van radio’s en ander toerusting.
Jan-Piet Cooks, veiligheids-koördineerder van Afriforum, sal die stigtingsvergadering Dinsdag (19/05) bywoon.
Hy sal op die vergadering ook opleiding gee, onder meer oor hoe om met die radio’s te werk.
Die administrateurs van die verskillende buurtwagte sal Maandag (18/05) bymekaarkom.
Van Wyk sê op die oomblik funksioneer die buurtwagte in die verskillende woonbuurte elk op hul eie, en is daar nie behoorlike strukture nie.
Groot sukses is reeds met die bestaande buurtwagte behaal.
“Hier en daar is daar nog klein inbrake, maar dit is baie minder as wat dit ’n paar maande gelede was.”
Kimberley het vroeg in die jaar onder ’n vlaag inbrake by huise deurgeloop, met tot ses huise op ’n enkele naweek waar ingebreek is.
Verskeie bakkies is ook in dié tyd gesteel nadat die eienaars se honde vergiftig is.
Dié vlaag inbrake het aanleiding gegee tot die stigting van buurtwagte in verskeie woonbuurte.
Van Wyk sê mense het besef hulle moet saamwerk om misdaad teen te werk.
“Dis belangrik dat Kimberley se mense mekaar se hande vat.”
Die Kuruman-buurtwag word as voorbeeld gebruik as een wat baie suksesvol werk.
Daar word by die Kurumaniete kers opgesteek oor hoe om dit goed te laat funksioneer, en Kuruman sal ook besoek word om eerstehands te sien hoe dit werk.
Van Wyk sê betrokkenheid by die buurtwag is vrywillig.
Mense sal verskillende take kan verrig, en self besluit wat hulle wil doen en wanneer hulle dit wil doen.
“Daar is soveel maniere waarop mense betrokke kan raak.”
Sy hou die Herlear-buurtwag voor as voorbeeld van een wat reeds doeltreffend funksioneer, en boonop verseker dat die inwoners mekaar beter leer ken.
Mense laat weet die ander lede van die groep wanneer hulle wil gaan stap, en nooi hulle saam.
Só word ’n hele stapgroep dan gevorm. Die inwoners wat graag fietsry, ry ook in groepe saam.
Die stigtingsvergadering was Dinsdag (19/05) in die Horseshoe Motel